題天台夏肯甫曉山亭詩
作者：高斯得
朝代：宋

paragraphs: 謝公晨策花崖登，杜陵早起開前林。
徽之朝挹西山爽，退之曉望南山稜。
古人看山自有候，箇中意味誰探尋。
林霏夕斂羣動息，澤氣宵上英雲蒸。
不於此際毓神秀，安得向曙嵐光凝。
平生苦不識夜氣，見山忽得鄒人心。
卷書默坐會有得，此豈文字能摹臨。
斯亭題扁有咀嚼，慎勿只遣供閒吟。
直須齩破第一義，庶幾山鬼逢知音。